Volkskas Beperk was ’n Suid-Afrikaanse bank. Die bank is in 1935 gestig as ’n kleinleningsbank spesifiek om die arm Afrikaners na die depressie te help. Volkskas is op 1 Februarie 1935 in die De Villiers-gebou in Pretoria begin deur J.J. Bosman en ’n tikster. Dit is as Volkspaarbank onder die Koöperatiewe Wet geregistreer as ’n kleinleningsbank en sou begin met finansiële dienslewering aan die Afrikaners wat gedurende die depressiejare tussen 1929 en 1933 die platteland vir die stad moes verruil. Die bank is reeds amptelik op 9 Julie 1934 geregistreer as Volkskas (Koöperatief) Beperk. Die bank se bedrywighede het uit die lewering van volksbankdienste bestaan waardeur mense fondse in spaar- of depositorekeninge kon belê waardeur kliënte paaiementslenings van die bank teen die handtekening van twee vriende of teen ander goedgekeurde sekuriteit kon verkry. Na vier maande van sake het die bank ’n wins van R17,06 getoon. Die bank het op hierdie stadium nog geen takke gehad nie maar wel twee agentskappe. Die eerste tak is op 1 Augustus 1935 in Markstraat in Johannesburg geopen. Die perseel waarop die gebou staan was Volkskas se eerste eiendom. In 1939 is besluit om tjekrekenings te open.